Diari Oficial de la Generalitat Valenciana


Sumari del DOGV 3236, del 06-05-1998 (1998/3388)

ORDRE de 7 d'abril de 1998, de la Conselleria de Presidència de la Generalitat Valenciana, per la qual es convoquen per a 1998 les ajudes i subvencions destinades al foment d'activitats, programes i projectes de cooperació al desenvolupament que realitzen les Organitzacions No Governamentals per al Desenvolupament (ONGD).
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3236

Data del DOGV
:   06-05-1998

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1998/3388


Data del document
:   07-04-1998

Organisme emissor
:   Conselleria de Presidència

Tipus de document
:   Ordre

ORDRE de 7 d'abril de 1998, de la Conselleria de Presidència de la Generalitat Valenciana, per la qual es convoquen per a 1998 les ajudes i subvencions destinades al foment d'activitats, programes i projectes de cooperació al desenvolupament que realitzen les Organitzacions No Governamentals per al Desenvolupament (ONGD). [1998/X3388]
  
Segons allò establit en el Decret 201/1997, de l'1 de juliol 1997, del Govern Valencià, sobre regulació de les bases per a la cooperació internacional al desenvolupament i del règim específic de transferències de fons destinats a la cooperació amb països en vies de desenvolupament, d'ara en avant Bases de Cooperació.
  
Oït el Consell Assessor de la Comissió Executiva per a l'aplicació del Programa de Cooperació amb Països en Vies de Desenvolupament, d'acord amb allò indicat en l'Ordre de 23 de juny de 1989, de la Conselleria de Treball i Seguretat Social, per la que es regula el Consell Assessor.
  
A la vista de la proposta formulada per la Comissió Executiva per a l'Aplicació del Programa de Cooperació amb Països en Vies de Desenvolupament, d'acord amb allò indicat en el Decret 48/1989, de 4 d'abril, del Consell de la Generalitat Valenciana, pel que es crea la Comissió Executiva.
  
I en ús de les facultats que em confereix la Llei 5/83, de 30 de desembre, de Govern Valencià i la Llei d'Hisenda pública de la Generalitat Valenciana, text refós aprovat per Decret Legislatiu de 26 de juny de 1991, del Consell de la Generalitat Valenciana,
  
ORDENE
  
Article 1. Objecte i finalitat
  
1. La Conselleria de Presidència de la Generalitat Valenciana formula la convocatòria pública d'ajudes i subvencions a Organitzacions No governamentals per al Desenvolupament (ONGD), per al cofinançament d'activitats, programes i projectes de cooperació, a executar als països en vies de desenvolupament, d'acord amb allò indicat en l'article 2 de les Bases de Cooperació. Es consideren igualment incloses les activitats de formació dirigides a completar o perfeccionar la preparació de persones o col·lectius dels països en vies de desenvolupament, en l'àmbit professional, cooperatiu, universitari, econòmic o productiu, que s'executen en la Comunitat Valenciana, sempre que quede demostrada la impossibilitat o no conveniència que siguen desenrotllades en els països d'origen.
  
2. No es consideren inclosos en la convocatòria els projectes o activitats que tinguen com a objecte l'ajuda humanitària, alimentària o d'emergència, ni els projectes de caràcter assistencial que no puguen assegurar la seua viabilitat quan finalitze el finançament.
  
3. Els projectes o activitats que siguen presentats a la convocatòria podran haver-se iniciat amb anterioritat a la data de publicació de aquesta ordre, i en tot cas tindre una data d'inici anterior al 31 de desembre de 1998. Els projectes que no complisquen aquesta última condició seran desestimats.
  
Article 2. Crèdits pressupostaris
  
1. L'import global màxim destinat a tals projectes o activitats serà de 1.873.295.745 de pessetes, els quals seran finançats amb càrrec a la línia de subvenció amb codi comptable 2324, aplicació pressupostària 43.83.763.76.2 dels crèdits de la Conselleria de Presidència, generats en base a l'autorització conferida per la Llei 15/1997, de 29 de desembre, de la Generalitat Valenciana, de Pressupostos per a l'exercici de 1998.
  
Article 3. Requisits de les Organitzacions No governamentals per al Desenvolupament, sol·licitants de la subvenció
  
1. Les organitzacions no governamentals per al desenvolupament hauran de reunir els requisits especificats en l'article 5 de les Bases de Cooperació. A aquests efectes, caldrà que les organitzacions no governamentals acrediten, a més a més, el fet d'estar legalment constituïdes i inscrites en el registre que corresponga, com a mínim, tres anys abans a la data de publicació d'aquesta ordre, la seua experiència mitjançant l'aportació documental d'haver executat completa i satisfactòriament sis activitats de cooperació al desenvolupament individualment o en agrupació amb altres en països en vies de desenvolupament.
  
2. En el cas d'agrupació d'organitzacions no governamentals, cadascuna d'elles haurà de complir les condicions d'estar legalment constituïda i inscrita en el Registre corresponent, sent suficient que l'organització no governamental que actue com a responsable del projecte, complisca amb el requisit de l'antiguitat mínima exigida en el punt anterior i justifique la seua experiència mitjançant l'acreditació documental de les sis activitats de cooperació al desenvolupament.
  
3. L'acreditació documental de l'experiència haurà d'estar degudament contrastada per les institucions subvencionadores de les activitats, tret del cas que ho hagueren estat per la Generalitat Valenciana. En el cas de no haver rebut finançament públic, haurà de ser contrastada per les entitats receptores del projecte. Aquesta acreditació podrà ser aportada per qualsevol dels mitjans següents:
  
a) Acreditació de les activitats subvencionades mitjançant finançament públic, per algun dels següents mitjans:
  
- Original o fotocòpia compulsada del certificat acreditatiu de la institució subvencionadora corresponent
  
- Presentació de les fotocòpies compulsades dels oficis, amb registre d'entrada de l'entitat subvencionadora, en què conste clarament la presentació de l'informe final del corresponent projecte.
  
b) Acreditació de les activitats subvencionades mitjançant finançament privat:
  
- Certificat acreditatiu de la contrapart local de les dates d'inici i finalització del projecte, de la seua execució satisfactòria i de les aportacions efectuades per cada institució o entitat finançadora, així com l'informe final segellat per l'organització sol·licitant de la subvenció.
  
En ambdós casos, també es podrà acreditar l'experiència mitjançant la presentació del resultat d'auditories internes o externes, en què conste específicament la finalització de les activitats al·legades per a acreditar l'experiència prèvia.
  
Article 4. Criteris prioritaris per a la selecció de projectes o activitats
  
1. A més a més dels criteris generals i de la naturalesa dels projectes de cooperació indicats en l'article 10.3, de les Bases de Cooperació, per a aquesta convocatòria s'estableixen les següents prioritats geogràfiques, de població i de naturalesa dels projectes.
  
A) Prioritats geogràfiques:
  
a) Iberoamèrica
  
- Països de menor desenvolupament relatiu
  
· Guatemala
  
· Hondures
  
· Nicaragua
  
· El Salvador
  
· República Dominicana
  
· Cuba
  
· Bolívia
  
· Perú
  
· Paraguai
  
· Equador
  
- Als països de major desenvolupament relatiu, es prioritzaran projectes que atenguen les bosses de pobresa rurals i urbanes.
  
b) Països del Magrib
  
c) Territoris Palestins
  
e) Àfrica Subsahariana
  
B) Prioritats relatives als sectors de població
  
Projectes o programes els beneficiaris últims del qual estiguen inclosos en algun dels col·lectius més vulnerables i en concret a:
  
- Dones
  
- Infància i joventut
  
- Comunitats indígenes
  
- Refugiats i desplaçats i/o en procés de retorn.
  
C) Prioritats relatives a la naturalesa dels projectes
  
Projectes que, en relació amb els objectius i camps d'actuació del programa, contemplen accions que afecten a:
  
- Els processos migratoris, com a forma d'afavorir l'assentament de les poblacions i el desenvolupament als països d'origen.
  
- La lluita contra la producció i la comercialització de drogues, mitjançant la implantació de sistemes alternatius que permeten satisfer les necessitats de subsistència de les persones implicades.
  
- Lluita contra la pobresa, i les seues causes estructurals, mitjançant la realització de projectes que satisfacen les necessitats bàsiques de la població: alimentació, aigua, sanejament, educació primària, salut bàsica, habitatge i treball.
  
- Desenvolupament sostenible mitjançant la inclusió de tècniques i mesures de preservació i millora del medi ambient, en projectes de desenvolupament rural integrat i en els de foment d'infraestructures bàsiques, de recursos energètics, de recursos industrials, de recursos alimentaris, de recursos comercials i de recursos turístics.
  
2. Addicionalment, es prestarà particular interès als projectes presentats per dos o més ONGD.
  
Article 5. Criteris tècnics dels projectes o activitats
  
1. Els projectes o activitats hauran de reunir les condicions següents:
  
- Identificació i formulació precises, amb objectius clars i realistes.
  
- Calendari detallat d'accions, amb rigorós desglossament pressupostari, que incloga la destinació que se'ls donarà, si fa el cas, a les aportacions de les distintes fonts de finançament.
  
- Estudi de la seua viabilitat econòmica, social i administrativa, després de finalitzar l'ajuda externa, que haurà d'incloure la conformitat de les autoritats locals, si fa el cas, acreditada fefaentment mitjançant document original o fotocòpia compulsada, especialment en aquells supòsits en què es cofinancen projectes de construcció d'habitatges i infraestructures bàsiques.
  
- Inclusió de criteris o indicadors que permeten mesurar el grau de realització dels objectius fixats.
  
- Implicació en el projecte de les entitats que actuen com a contrapart al país receptor, mitjançant l'aportació de documentació que ho demostre, així com la participació dels propis beneficiaris en el disseny, execució i avaluació de l'activitat.
  
- Identificació exacta i detallada de les fonts de finançament complementari, d'acord amb allò establit en el següent apartat.
  
2. D'acord amb allò que s'ha indicat en l'article 10.7.b), de les Bases de Cooperació, s'haurà de presentar una memòria econòmica per a cada projecte o activitat, que comprendrà un pla de finançament, en què es justifique la contribució financera externa en els termes previstos en l'article 7, de les Bases de Cooperació, i la subvenció sol·licitada a la Generalitat Valenciana.
  
Aquesta memòria podrà ser presentada com a part integrant de la memòria del projecte o independentment del mateix. La seua absència determinarà la desestimació de la sol·licitud.
  
La memòria haurà de tindre en compte allò que s'ha indicat en l'article 8, de les Bases de Cooperació i identificar, en detall, de cadascun dels recursos necessaris, el nombre d'unitats, el preu per unitat en la moneda local i en pessetes, i l'import total. Així mateix identificarà per a cada conjunt d'elements indicats quins són els que, en el cas de ser aprovada la subvenció, seran subvencionats amb càrrec als pressupostos de la Generalitat Valenciana i quins amb càrrec a altres ens finançadors, que hauran de quedar plenament identificats.
  
Els preus unitaris que es faciliten hauran d'estar recolzats, sempre que siga possible, per factures proforma degudament referenciades.
  
En les despeses imputades a terrenys i construccions d'immobles vinculats al projecte, haurà d'especificar-s'hi el règim de propietat i la titularitat, aportant-se documentació provatòria suficient.
  
Tant els immobles que es construïsquen, així com els vehicles i altres equips que s'adquirisquen amb finançament de la Generalitat Valenciana hauran de quedar formalment vinculats al projecte, sense que puguen disposar lliurement d'ells ni l'Organització No Governamental espanyola ni la contrapart local. Els immobles s'afectaran al projecte per un període de temps no inferior a quinze anys i haurà de quedar acreditat el degut reflex documental d'aquesta adscripció.
  
Les valoracions de les aportacions dels socis locals hauran d'estar degudament acreditades. Només s'acceptaran valoracions en les aportacions de les contraparts locals i en les partides d'adquisició de terrenys, personal local i autoconstrucció d'habitatge. En el cas que no siguen aportades aquestes acreditacions, no es tindran en compte com a contribució financera externa.
  
Les valoracions de les aportacions de les organitzacions no governamentals, que presenten el projecte o l'activitat, hauran de ser degudament justificades.
  
En qualsevol cas, els projectes o activitats, que a judici de l'entitat sol·licitant presenten despeses imputables l'apartat h) de l'article 6.2 del Decret 201/1997, hauran de fer-lo constar, expressament, acompanyant l'informe justificatiu corresponent.
  
Article 6. Avaluació dels projectes o activitats
  
Els projectes, que satisfacen les condicions anteriors, seran avaluats tècnicament, mitjançant l'aplicació d'un barem que tindrà en compte els aspectes de qualitat tècnica del projecte, factors condicionants del desenvolupament del projecte, viabilitat economicofinancera, experiència de l'organització que presenta el projecte, i experiència de l'entitat que actua com a contrapart.
  
Article 7. Percentatges de cofinançament
  
D'acord amb allò que s'ha indicat en els articles 6 i 7 de les Bases de Cooperació, la participació financera de la Generalitat Valenciana en les activitats que siguen subvencionades en aquesta convocatòria, serà, com a màxim, del 80% del cost total del projecte.
  
Les entitats sol·licitants hauran de declarar les ajudes percebudes per part d'altres administracions i entitats públiques per al finançament del mateix projecte, fins i tot si les perceben durant la seua execució.
  
Article 8. Termini de presentació de les sol·licituds
  
El termini de presentació de sol·licituds a la Direcció General de Relacions Externes, per part de les ONGD que desitgen concórrer a aquestes subvencions, serà d'un mes, comptador des l'endemà de la publicació de aquesta Ordre en el Diari Oficial de la Generalitat Valenciana.
  
Article 9. Documents que han d'acompanyar la sol·licitud
  
1. Per a sol·licitar la subvenció, les ONGD, que no van rebre subvenció en les convocatòries de 1996 o 1997, hauran de presentar a la Direcció General de Relacions Externes la següent documentació.
  
- La documentació acreditativa d'allò que s'ha indicat en l'article 5 del Decret de Bases, així com la documentació exigida en l'article 10.7, de les Bases de Cooperació.
  
- L'acreditació de l'experiència en la forma indicada en l'article 3 d'aquesta ordre.
  
- L'informe sol·licitud, segons el model que figura com annex I d'aquesta ordre, per duplicat i per a cada projecte . Dit informe sol·licitud haurà de ser complimentat en tots els seus termes, i es completarà amb la documentació que se sol·licita en els seus distints apartats i en el seu corresponent annex, que igualment es presentarà per duplicat.
  
- Memòria del projecte o de l'activitat, per duplicat, que ajustant-se a la formulació del marco lògic haurà de respondre, com a mínim, a allò que s'ha indicat en l'annex de l'informe sol·licitud i adjuntar la matriu de planificació del projecte.
  
- Còpia autenticada, o fotocòpia compulsada, dels estatuts de l'entitat que actue com a contrapart al país en què es desenvoluparà l'acció prevista, així com a memòria de la institució en què consten les activitats de l'últim any natural anterior a la convocatòria.
  
- Escrit firmat pel representant legal de l'ONGD en la Comunitat Valenciana, en què es relacionaran els projectes que es presenten, amb indicació, en cada cas, del seu respectiu títol i de la possible complementarietat amb altres projectes, quantitat total sol·licitada en pessetes i, si fa el cas, la presentació en comú amb una altra o altres organitzacions no governamentals.
  
2. Les entitats subvencionades en les convocatòries anteriors, corresponents als exercicis de 1996 i 1997, hauran de presentar a la Direcció General de Relacions Externes la següent documentació.
  
- Certificat firmat pel representant legal de l'ONGD en la Comunitat Valenciana, acreditativa que no s'ha produït cap variació de la documentació presentada per a la convocatòria de 1996 i 1997, relativa als apartats a), b), c), d), e), f), h), i), de l'article 5, de les Bases de Cooperació, ni en la relativa als apartats c), i g), de l'article 10.7.
  
- La documentació indicada en l'article 10.7, de les Bases de Cooperació ,excepte la indicada en l'apartat c) i g) d'aquest article, en el cas que no hagen sofrit variació.
  
- L'informe sol·licitud per duplicat i per a cada projecte, segons el model que consta com annex I d'aquesta ordre, que serà complimentat en tots els seus termes, i es completarà amb la documentació que se sol·licita en els seus distints apartats i en el seu corresponent annex, que igualment es presentarà per duplicat.
  
- Memòria del projecte o de l'activitat, per duplicat, que ajustant-se a la formulació del marco lògic, haurà de respondre, com a mínim, a allò que s'ha indicat en l'annex de l'informe sol·licitud i adjuntar la matriu de planificació del projecte.
  
- Còpia autenticada o fotocòpia compulsada dels estatuts de l'entitat que actue com a contrapart al país en què es desenvoluparà l'acció prevista, en el cas que no haguera presentat anteriorment, així com la memòria de la institució, en què conste les activitats de l'últim any natural anterior a la convocatòria.
  
- Un escrit, firmat pel representant legal de l'organització no governamental en la Comunitat Valenciana, en que es relacionaran els projectes que es presenten, amb indicació, en cada cas, del seu respectiu títol i de la possible complementarietat amb altres projectes, quantitat sol·licitada en pessetes i, si fa el cas, la seua presentació en comú amb una altra o altres organitzacions no governamentals.
  
3. Totes les organitzacions hauran d'aportar les acreditacions originals, o fotocòpies compulsades, del fet d'estar al corrent en el compliment de les obligacions tributàries i de la Seguretat Social.
  
Article 10. Resolució del procediment
  
1. La Comissió Executiva, d'acord amb allò establit en l'article 12, de les Bases de Cooperació, formularà la proposta de resolució a l'òrgan competent en un termini màxim de dos mesos, comptadors des de la data de finalització del termini de presentació dels projectes.
  
2. El conseller de Presidència de la Generalitat Valenciana, a proposta de la Comissió Executiva per a l'Aplicació del Programa de Cooperació amb els Països en Vies de Desenvolupament, en termini màxim de dos mesos, comptadors des de la citada proposta i prèvia existència de crèdit pressupostari, dictarà l'oportuna resolució concedint, en tot o en part, o denegant la subvenció sol·licitada. L'esmentada resolució, que serà degudament notificada als sol·licitants, posarà fi a la via administrativa.
  
3. La falta de resolució expressa, dins del termini indicat anteriorment, tindrà efectes desestimatoris de la sol·licitud de subvenció.
  
Article 11. Lliurament dels fons
  
El lliurament de la subvenció podrà realitzar-se d'una sola vegada, d'acord amb allò que disposa l'article 25 del Decret de Bases 201/1997. Amb caràcter general, per al lliurament únic del 100% de la subvenció concedida serà necessària la presentació d'aval per l'import de la citada quantitat. En el cas que l'entitat no sol·licite el lliurament del 100%, dins dels cinc dies següents a la notificació de la resolució de concessió junt amb la corresponent carta de pagament, l'administració tramitarà el lliurament del 80% de la subvenció concedida, quedant condicionat el lliurament del 20% de la resta a la presentació de documents justificatius de la realització del projecte i de la despesa realitzada per import de la subvenció concedida.
  
La Conselleria de Presidència es reserva la facultat de requerir en qualsevol moment garantia real o personal a l'entitat beneficiària, si hi ha circumstàncies objectives que així ho justifiquen.
  
Article 12. Reformulació del projecte de cooperació
  
En el cas que la subvenció concedida siga inferior a la quantitat sol·licitada, l'ONGD responsable del projecte podrà comunicar, durant els 15 dies següents a la notificació de la corresponent resolució, que per l'organització s'ha procedit a reformular el projecte i s'ha ajustat a les noves quantitats.
  
Dita reformulació no podrà modificar el contingut essencial del projecte, i podrà reajustar-se el finançament extern proporcionalment a la reducció de la subvenció.
  
Article 13. Control del projecte i justificació de les despeses
  
1. Les entitats beneficiàries de la subvenció hauran de presentar els informes previstos en l'article 23 de les Bases de Cooperació. Els informes d'execució es presentaran amb periodicitat semestral i l'informe final en el termini de quatre mesos, comptadors des de la finalització del projecte, segons els models d'informe que es facilitaran a la Direcció General de Relacions Externes. A aquests efectes l'organització subvencionada remetrà a la Direcció General de Relacions Externes un certificat acreditatiu de la data d'inici de les actuacions, d'acord amb el termini establit en l'article 22.2 de les Bases.
  
Els projectes es consideraran finalitzats una vegada transcorregut el termini previst per a la seua execució que conste en l'informe sol·licitud. Els possibles retards en la seua execució hauran de ser comunicats a la Direcció General de Relacions Externes, d'acord amb allò establit en l'article 14 del Decret de Bases.
  
Si en qualsevol moment la Direcció General de Relacions Externes estimara injustificat o excessiu dit retard, podrà proposar al conseller de Presidència donar per conclòs el projecte, exigir l'informe final i demanar la devolució dels fons no consumits.
  
2. La justificació de les despeses es realitzarà mitjançant la presentació dels justificants originals de la despesa o còpies autenticades, conforme a allò que s'ha establit en els articles 28 i 29 de les Bases de Cooperació, i en el termini fixat per a la presentació de l'informe final del projecte.
  
En els supòsits contemplats en l'article 29.4 del Decret de Bases, es determinarà per a cada cas la forma de justificacció, a la vista de la circumstàncies al·legades en la sol·licitud de justificació especial.
  
Article 14. Difusió de l'origen de les subvencions
  
Les organitzacions no governamentals per al desenvolupament hauran de difondre, en tot cas, l'origen de la subvenció, i incorporar de forma visible el logotip que es facilitarà per la Direcció General de Relacions Externes, en tot material escrit de difusió o de publicitat que tinga qualsevol relació amb el projecte subvencionat. Quan les organitzacions subvencionades exhibisquen el seu propi logotip, el de la Generalitat Valenciana haurà de figurar amb la mateixa grandària i en iguals condicions de visibilitat.
  
Article 15. Acreditació del compte bancari
  
Les organitzacions no governamentals que resulten beneficiàries de les ajudes i subvencions regulades en aquesta Ordre, hauran d'acreditar l'obertura d'un compte bancari per a les subvencions concedides a l'empara de aquesta ordre, d'acord amb allò que s'ha disposat en l'article 25, de les Bases de Cooperació.
  
DISPOSICIONS ADDICIONALS
  
Primera
  
Es podrà destinar fins un 5% del muntant d'aquesta ordre per a activitats d'avaluació i seguiment, incloses les missions d'identificació, seguiment i avaluació sobre el terreny.
  
Segona
  
Aquesta ordre entrarà en vigor el mateix dia de la seua publicació en el Diari Oficial de la Generalitat Valenciana.
  
València, 7 d'abril de 1998
  
El conseller de Presidència,
  
JOSÉ JOAQUÍN RIPOLL SERRANO